DECIZIA CONSILIULUI
din 10 iulie 2007
privind orientările politicilor de ocupare a forței de muncă ale statelor membre
(2007/491/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 128 alineatul (2),
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social European (2),
după consultarea Comitetului Regiunilor,
având în vedere avizul Comitetului pentru ocuparea forței de muncă (3),
întrucât:
(1)
Reforma strategiei de la Lisabona din 2005 a pus accentul pe dezvoltare și locuri de muncă. Orientările privind ocuparea forței de muncă ale Strategiei europene pentru ocuparea forței de muncă, prevăzute în anexa la Decizia 2005/600/CE a Consiliului din 12 iulie 2005 privind orientările politicilor de ocupare a forței de muncă ale statelor membre (4), și Orientările generale de politică economică, prevăzute în Recomandarea 2005/601/CE a Consiliului din 12 iulie 2005 privind orientările generale ale politicilor economice ale statelor membre și ale Comunității (2005-2008) (5) au fost adoptate ca pachet integrat, Strategia europeană pentru ocuparea forței de muncă deținând rolul principal în punerea în aplicare a obiectivelor Strategiei de la Lisabona privind ocuparea forței de muncă și piața muncii.
(2)
Uniunea Europeană ar trebui să mobilizeze toate resursele naționale și comunitare adecvate - inclusiv politica de coeziune - în cele trei dimensiuni (economică, socială și de mediu) ale Strategiei de la Lisabona, în vederea unei mai bune valorificări a sinergiilor acestora într-un cadru general de dezvoltare durabilă.
(3)
Orientările privind ocuparea forței de muncă și orientările generale de politică economică ar trebui să facă obiectul unei revizuiri complete numai o dată la trei ani, în timp ce în cursul anilor intermediari până în 2008 actualizarea acestora ar trebui să fie strict limitată la asigurarea gradului de stabilitate necesar pentru o aplicare eficientă.
(4)
Examinarea programelor naționale de reformă ale statelor membre, cuprinsă în raportul anual al Comisiei privind progresele și în raportul comun privind ocuparea forței de muncă, arată că statele membre ar trebui să continue să depună eforturi pentru abordarea următoarelor domenii prioritare:
-
atragerea unui număr mai mare de persoane și păstrarea unui număr mai mare de persoane ca forță de muncă ocupată, creșterea ofertei de forță de muncă și modernizarea sistemelor de protecție socială;
-
îmbunătățirea adaptabilității forței de muncă și a întreprinderilor; și
-
creșterea investiției în capital uman prin îmbunătățirea educației și a competențelor.
(5)
Consiliul European din 23-24 martie 2006 a subliniat rolul central al politicilor de ocupare a forței de muncă în cadrul agendei de la Lisabona și necesitatea creșterii oportunităților de ocupare a forței de muncă pentru categoriile prioritare în cadrul unei abordări bazate pe ciclul de viață. În acest context, acesta a aprobat Pactul european pentru egalitatea de gen, care ar trebui să pună și mai mult în valoare principiul egalității între femei și bărbați („gender mainstreaming”) și să dea un impuls îmbunătățirii perspectivelor și șanselor femeilor pe scară largă.
(6)
Îndepărtarea obstacolelor din calea mobilității lucrătorilor, așa cum a fost prevăzută de tratate, inclusiv de tratatele de aderare, ar trebui să consolideze funcționarea pieței interne și să îi sporească potențialul de creștere și ocupare a forței de muncă.
(7)
Ținând seama de examinarea de către Comisie a programelor naționale de reformă și a concluziilor Consiliului European, accentul ar trebui să se pună acum pe aplicarea eficientă și la timp, acordându-se o atenție deosebită obiectivelor cantitative stabilite de orientările pentru perioada 2005-2008.
(8)
Statele membre ar trebui să ia în considerare orientările pentru ocuparea forței de muncă atunci când planifică modul în care utilizează fondurile Comunității și, în special, utilizarea de către acestea a Fondului Social European.
(9)
Având în vedere caracterul integrat al pachetului de orientări, statele membre ar trebui să aplice în întregime orientările generale de politică economică,
ADOPTĂ PREZENTA DECIZIE:
Articolul 1
Orientările politicilor de ocupare a forței de muncă ale statelor membre, astfel cum sunt prevăzute în anexa la Decizia 2005/600/CE a Consiliului, se mențin pentru anul 2007 și sunt luate în considerare de către statele membre în cadrul politicilor lor de ocupare a forței de muncă.
Articolul 2
Prezenta decizie se adresează statelor membre.
Adoptată la Bruxelles, 10 iulie 2007.